МАРУЗА.

Мевзу: «Къырымтатар тили

ве эдебияты дерслеринде

интерактив усулларнынъ

къулланылувы».

Долинное ( Топчикой)

мектебининъ

къырымтатар тили ве

эдебияты оджасы

Исмаилова Севгуль

Шевкиевнанынъ.

2020с.



Ана тили усулшынаслыгъынынъ эсаслары. Мектепте окъутылгъан эр

бир фен ичюн умумий олгъан дидактик эсаслар бардыр:

Окъутувны белли бир тертипте тешкиль этюв.

Назариенинъ амелиятнен багълы олувы.

Фен къысымлары арасында озьара багъ.

Анълылыкъ эсасы.

Корьгезмелик.

Ана тили ве башкъа фенлер арасында багъ.

Ильмийлик.

Талебелернен шахсий суретте мунасебетте булунмакъ, анълатылгъан мевзуларнынъ талебелер яшына ве бильги севиесине уйгъун олувы.

Бундан гъайры, тек ана тили фенине менсюп олгъан эсаслар да бар:

Тилининъ грамматик къайделерини огретмекни эдебий окъувнен багълы оларакъ кечирилюви;

Ана тили окъутувынен нутукъ теджрибесининъ бири-биринен багълылыгъы;

Тиль къайделерини огренюв ве фикир этюв къабилиетининъ инкишафы бирликте алып барылмасы.

Интерактив шекиллернинъ ве усулларнынъ манасы.

Интерактив усулларнынъ ве шекиллернинъ манасы бир сыра муим окъутув макъсадларына иришмектир:

огренген дерслерге талебелернинъ меракъ ве дикъкъатыны джельп этмек;

талебелерни мустакъиль ишке чагъырмакъ;

оджа ве талебелер арасындаки диалог шекилини илерилемек.

Чокъ къысымлы вазифени беджергенде неге эмиет бермели:

1. Бирдемлик усулынен къулланмакъ.

2.Чешит тюрлю билюв талап эткен вазифелерни сечип алмакъ.

3.Талебелер бири-бирине ярдым этмек кереклигини анълатмакъ.

4.Вазифени беджермек ичюн керек оладжакъ чешит бильгилерни бельгилеп музакере этмек.

Шимдики вакъытта методистлер ве оджалар тарафындан чокъ группада чалышув усуллары азырлангъан.

Булардан энъ беллиси – «**Балабан тёгерек», «аквариум», «мий уджюми», «тутмакъ», «проект ».**

Алтынджы – секизинджи сыныфларда группаларда чалышувны энъ адий шекилинден башламакъ керек. Бойле шекиль балагъа озь фикирини айтмакъ дегиль де, ондан да гъайры башкъа талебелернинъ фикирлерини эшитип, онъа озь тюшюнджелерини бильдирмек, базы вакъытлары озь нокътаи назарындан вазгечмеге я да темелинен денъиштирмеге ярдым эте. Группада чалышувнынъ энъ адий шекли – «**балабан тёгерек**». Иш учь этапта кече:

І Талебелер курсюлер устюне балабан тёгерекке отуралар. Оджа меселени айта .

ІІ Бир къач дакъъикъа ичинде (10 дакъикъагъа якъын) эр бир талебе кягъыт устюнде берильген меселени насыл чезмесини яза.

ІІІ Тёгерекке отургъан талебелер ось фикирлерини, теклифлерини

окъуйлар. Группа сеслерини чыкъармайып, бир талебени динълейлер. Сонъ исе айткъан джевапларына рей берелер. Бойле шекильде тёгеректе отургъанлар эписи талебелер джевап берелер.

«**Аквариум**» - бу диалог шекили.

Талебелер проблема чезмесини джемиет, адамлар, сыныфдашлар арасында теклиф этелер.

Группадан тренинг алып бараджакъ талебени сайлайлар. Къалгъанлары исе сейирджи ролюнде чыкъалар.

Бу усул талебелерге не бере?

Талебелер озь сыныфдашларыны башкъа тарафтан корелер: олар насыл лакъырды этелер, башкъасынынъ фикирине насыл къыймет кеселер, конфликтны насыл чезелер ве дигери.

«Мий уджюми» - янъы чезимлерни тапмагъа ярдым эткен фердий фикир юрютюв къабилиетлер вастасынен иджадий фикир этюв усулыдыр. Бу усул бир къач адамнынъ фикир юрютюв къабилиетлеринен файдаланып, белли бир проблемни бераберликте «уджюм этмекни» козьде тута.

Оюн – интерактив усулнынъ вастасы

Дерсте оюн шекилинен файдаланмакъ янъы дегильдир. Оюн окъувгъа, дерслерге талебелернинъ мерагъыны котере. Оюн оджа ве талебелернинъ арасындаки олгъан мунасебетлерини эйи эте, гузеллештире, чюнки бойле шекильде кечкен дерслерде оджалар ве талебелер озь табиат хусусиетлерини ачалар. Оюн шекилинде кечкен дерслерде талебелер бир шейден къоркъмайып, фааль иштирак этелер, озь фикирлерини айталар.

Оюнгъа виктарина, мий уджюмининъ элементлери кире. Оюн – бу эр вакъыт ярыш ве коллектив иш. Бу усулнен

зачёт дерслеринде, мевзу текрарлангъан дерслерде файдаланмакъ мумкюн. Группада чалышувнынъ даа бир чешити – бу «проект» усулыдыр. Проект усулынынъ бойле чешитлери белли:

**тедкъикъий, иджадий, информацион ве башкъалары**.

Проект усулынен чалышувда вазифени айры бир талебе, эки – учь талебе я да бир группа талебелер беджере билелер. Вазифени азырламакъ къыскъа вакъыт ичинде я да девамлы ола билелер.

**Проект усулынынъ хусусиетлери:**

**Араштырма проектлер**: проектнинъ тизилювине эмиет бермели, онынъ макъсады, актуаллиги, социаль эмиетлиги бельгиленмели, иш

теджрибелерини косьтермели ве япылгъан ишке нетидже чыкъармакъ лязим.

**Иджадий проектлер:** Башта вазифе талебелер тарафындан этрафлыджа терен огрениле, сонъра нетидже насыл шекильде чыкъарыладжыгъ келишиле ве нетидже чыкъарыла (шекли тюрлю ола биле: слайд шоу, видеофильм, газета, концерт программасы, инша ве иляхри). Бу проектни талебелер къорчалайлар.

**Оюн проекти:** Вазифе алынгъан сонъ, талебелер эписи озьлерине бир роль сайлайлар, белли муитте оны иджра этелер, ойнайлар. Эдебий къараманнынъ образыны ачмагъа имкян тапып, ачып берелер.

**Информацион проект:**  Бу сой иште талабаларге бир мевзу бериле. Онъа эсасланып малюмат топлайлар. Эр бир иштиракчи озю топлагъан

малюматнен башкъаларнен пайлаша, чюнки бойле усул япылгъан ишнинъ нетиджесини чыкъармагъа енгиллик догъура.

**Амелий проект:** Алынгъан вазифе боюнджа малюмат топлап,бир тертипли сценарий язып, о боюнджа чыкъыш япыла. Бу группанынъ эр бир азасынынъ ишини талап эте, чюнки пек балабан иш япыла. Мында бильги севиеси алчакъ олган талебелерден де арекет талап этиле.

Проект усулынен чалышкъанда, талебелер эр бир ишни озьлери беджерелер, оджа исе тек ярдымджы оларакъ енелишлерни косьтере.

6. Интерактив усулларнынъ агъзавий ве язма нутукъ инкишафы дерслеринде къулланылмасы

Талебелернинъ нуткъуны зенгинлештирмек ве онынъ инкишафы имкянларыны ачмакъ – оджанынъ эсас вазифесинден биридир. Бу проблема боюнджа чалышаракъ, эр бир оджа чешит метинлерини талиль этмеге, шахсий фикирлерини исбатлап беян этмеге, шахсий мунасебетини ифаделемекни огретмеге тырыша. Бойле ишлер тек окув дегиль, тербиелев меселелерини де чезмеге имкян ярата. Балаларгъа Ватангъа, табиаткъа, тильге, инсанларгъа сайгъы ве севги дуйгъуларыны ашлайлар.

Земаневий омюр бир ерде турмай, эп огге адымлай, джиддий денъишмелер азырлай. Мектеплерде чалышкъан оджаларнынъ огюнде юксек талаплар къоюла. Бу талаплардан бириси – окъувда янъы усулларыны къулланмакътыр. Янъы усулларнынъ меркезинде шахсиет,

онынъ медений, рухий ве аят ихтияджлары булуна. Оларгъа эмиет бермек

керек. Тек о вакъыт оджа ве талебе арасында багъ узюльмейджек. Бу усуллар талебелернинъ дерсте фааль иштиракчиси олмаларыны талап этелер. Олар ярдымынен талебелерни тюшюнмеге, анъламагъа, керекли информацияны менимсемеге, тапмагъа, оны ишлетмеге, озь фикирини исбатламагъа огретмек мумкюн. Янъы усул ве нутукъ инкишафы дерслерининъ макъсатлары, вазифелери бир ёнелиште арекет этелер. Нетиджеде талебелернинъ лугъат байлыгъыны зенгинлештирелер, эдебий тильни менимсемеге, чешит мевзуларнен багълы фикирни агъзавий ве язма шекильде икяе этюв къабилиетини шекиллендирелер.

Нетидже

Къырымтатар тили ве эдебият дерслеринде интерактив усулларнынъ къулланылувы мевзусы шимдики, земаневий заманымызда актуаль мевзулардан биридир.

Земаневий омюр бир ерде турмай, эп огге адымлай, джиддий денъишмелер азырлай. Мектеплерде чалышкъан оджаларнынъ огюне юксек талаплар къоя. Эски окъутув усуллардан берабер, оджала окув процессине янъы усуллар кирсетмек кереклер. Бу янъы усуллар – интерактив усуллардыр. Интерактив шекиллернинъ ярдымы иле окъугъан ве окъуткъан инсанлар сыкъ къонушалар. Язгъан ишимде мен бир къач интерактив усуллар акъкъында яздым. Бу усулларнен дерсте насыл къуланмакъ керек, бойле дерслерге насыл азырлыкъ корьмек кереклигини акъкъында яздым. Группалар иле чалышув усуллары башкъа аньаневий дерслеринден баягъы фаркъ эте. Талебелер бойле дерслерде фааль иштирак этелер. Оджа озь ишни япкъан вакътында олар сусып отурмайып, вазифе узеринде чалышалар. Талебелер дерстте озь аркъадашларынен берабер къонушалар, бильгилерини арттыралар. Бойле дерслерде оларнынъ нутукъ инкишафы осе. Талебелер дерслерде озь фикирлерини айталар, алынгъан вазифелерини озь суаллеринен ифаде этелер,сыныфдашларынен озь фикирлеринен алмашалар ве нетидже оларакъ оларнынъ тиль байлыгъы зенгинлеше. Бу усулнен чалышув талебелернинъ окъувгъа, бильги алувгъа авеслигини аттыра тиль ве эдебият дерслерине севги ашлай. Интерактив усуллар окув процессинде талебелерге пек ярдым этелер, шунынъ ичюн бу усулларнен дерслерде къулланмакъ эр бир оджагъа тевсие этем.